  Анжелика Тихонова корреспондент Кияса ёросысь Подгорной черкогуртысь лулчеберетъя юрт «Единая Россия» партилэн «Культура малой родины» федерал ӵектосэз улсын 1 миллион 711 сюрс манет басьтӥз. Со сярысь Кияса ёрослэн нимлыко сайтаз ивортэмын. Коньдонэз липетсэ воштыны, корказьзэ но сценазэ тупатъяны, юрт котырез мускытлэсь утён ужъёсты быдэстыны, висъетъёс куспысь ӧсъёсты но кык укноез воштыны кутозы. Ужъёсты туэ 15-тӥ гудырикошконэ йылпумъяны кулэ. Кык арня ӵоже ӝыны юртлэн липетэз воштэмын ини, корказьзэ но сценазэ тупатъян ужъёс кутскемын Владимир Марков, лэсьтӥськисьёслэн бригадазылэн мастерезШуг-секытъёс куазен сэрен кылдыло. Со сяна, липетэз серттэмзы бере, инъетэз сисьмем ини шуыса шараяськиз. Озьы ке но, лэсьтӥськисьёс ужъёссэс дыраз вуттозы шуыса оскыто. Вераны кулэ, Подгорной черкогуртысь лулчеберетъя юрт партилэн ӵектосаз кыкетӥ арзэ пыриське ини. 2018-тӥ арын ужъюрт федерал но элькун коньдэтъёсысь 1 миллион 300 сюрс манет басьтӥз вал. Соин учкисьёслы залэз тупатъязы, пластик укноос пуктӥзы, театр пуконъёс басьтӥзы. Со сяна, учкисьёслы залысь тылпу дыръя потон ӧсъёсты воштӥзы, сигез шуныт каризы.  Тегъёс: Лулчеберет Удмуртия ЕдинаяРоссия тупатъянужъёс коньдон Кияса  